《赠羽梵上人》
明代·陈守镔

闲将屐两踏春阴，有约招携到石林。方外形骸能摆落，云山踪迹自荒深。

和风习习调花气，清磬微微度涧音。独有使君真不俗，几回长啸又高吟。

作者简介：陈守镔，字克棐。澄海人。明思宗崇祯六年（一六三三）贡生。鼎革后不出。著有《茧窝集》。清乾隆修《潮州府志》卷二六、嘉庆《澄海县志》卷一九有传。